हमारी फिल्मी प्रेम कहानियों में, ज्यादातर में, परतें नहीं होती, परत-दर-परत खुलते-बनते-बिगड़ते-सिसकते रिश्ते नहीं होते. वे सतह पर ही टहलती हैं, वहीं बिखरे पड़े पॉपकार्न खाने में व्यस्त रहती हैं. हंप्टी शर्मा की दुल्हनिया, जो अपने कुछ हिस्सों में मजेदार है, प्यार को पूंजीवाद का शिकार बना देती है, ऐसा प्यार जो हमें नहीं चाहिए. हीरोइन को हीरो से प्यार होता है तब जब हीरो हीरोइन की शादी, जो हीरो के साथ नहीं किसी और के साथ होनी है, के लिए ‘हीरोइन का सपना’ लाखों का महंगा डिजाइनर लहंगा खरीदने के वास्ते पैसों का बंदोबस्त कर देता है, और जब हीरोइन की झोली में हीरो उन लाखों रुपयों को डालता है प्रेम परवान चढ़ता है. जब हीरोइन हृदय परिवर्तन के बाद उन पैसों से लहंगा न खरीद हीरो के घर तोहफे में ‘हीरो का सपना’ लाखों की कार पहुंचवाती है, और खुद किसी और से शादी के लिए निकल जाती है, कार देख हीरो रोता है और अपना प्यार वापस पाने अंबाला निकलता है. रास्ते में अगर वह, मीटर पर न चढ़ सका यह गाना भी गा देता तो फिल्म का संदेश ज्यादा स्पष्ट हो जाता, ‘प्यार पूंजीवादी ही चाहिए, कार मिल चुकी है, अब अंबाला में एक बंगला चाहिए’.